اسلام آباد (اے پی پی) جہانی مالیاتی فنڈ(آئی ایم ایف) پارینے کہ وڈی خوری نا زیات کچ والا ملک آتیٹی جان جوڑی، تعلیم و راجی آسراتی و رکھ انا بشخ آک زہمی مننگ ُ۔ داہیت ءِ جہانی مالیاتی فنڈ انا مالیاتی امور نا ڈائریکٹر وکٹر گیسپر و ڈپٹی ڈائریکٹر پاولوماوروتینا اسہ آرٹیکل اسے ٹی پارینے۔ اوپارے کہ وڈی خوری نا سوب آن حکومت آک السی فائدہ و فائدہ ہرفنگ کن گچین و شفاف پالیسی جوڑ کننگ اٹ بے سہب مریرہ ہرانا سوب آن اوفتیا الس نا پت اٹ کمتی بریک داکان بیدس وڈی خوری نا سوب آن ہراپیسہ غاک روڈ، خوانفوک ادارہ و ہسپتال آتیا خڑچ مریر او وڈی خور آتا جیب تیٹی کارہ۔ اوحساب وکتاب نا بابت پارے کہ ہراملک آتیٹی وڈی خوری نا کچ زیات ءِ ہموڑے کٹیا تے یکجا کننگ نا کچ ہم بھاز کم مریک انتئے کہ دا ملک آتیٹی زیات پیسہ رشوت و کک بیک انا دروشم اٹ کاریم اٹ اتنگک داحالیت اٹی جم زرگزران ءِ تینا نت تیا سلفنگ نا کوشست بے سہب مریک، وڈی خوری نا زیات کچ والا ملک آتیٹی جی ڈی پی نا کچ اٹ خراج ہلنگ اٹ 4 درسد کم خراج یکجا مریک۔ اوپارے کہ وڈی خوری نا بیخ کنی کن سیاسی عزم و شفاف ادارہ غاتا جوڑ کننگ المی ءِ داڑتون اوار اوار ادارہ جاتی اصلاحات ، کسبی سول سروس نا ٹہیفنگ، وڈی خوری نا توننگ کن پوسکن آ ٹیکنالوجی نا کاریم اٹ اتنگ، و ملک آتا نیام اٹ کمکاری ءِ پین مون آ دننگ المی ءِ۔
